

**หลักเกณฑ์วิธีปฏิบัติปลีกย่อยเกี่ยวกับการให้ความช่วยเหลือ**

**ด้านการเกษตรผู้ประสบภัยพิบัติกรณีฉุกเฉิน  
พ.ศ. 2564  
---------------------------------------**

โดยที่เป็นการสมควรกำหนดหลักเกณฑ์วิธีปฏิบัติปลีกย่อยเกี่ยวกับการให้ความช่วยเหลือ  
ด้านการเกษตรผู้ประสบภัยพิบัติกรณีฉุกเฉิน ให้มีความเหมาะสมยิ่งขึ้น

อาศัยอำนาจตามความในข้อ 8 ของหลักเกณฑ์การใช้จ่ายเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2563 ซึ่งกระทรวงการคลังกำหนดขึ้นโดยอาศัยอำนาจตามความในข้อ 27 แห่งระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2562 กระทรวงเกษตรและสหกรณ์จึงกำหนดหลักเกณฑ์วิธีปฏิบัติปลีกย่อยเกี่ยวกับการให้ความช่วยเหลือ  
ด้านการเกษตรผู้ประสบภัยพิบัติกรณีฉุกเฉินไว้ดังต่อไปนี้

1. หลักเกณฑ์นี้เรียกว่า “หลักเกณฑ์วิธีปฏิบัติปลีกย่อยเกี่ยวกับการให้ความช่วยเหลือ  
ด้านการเกษตรผู้ประสบภัยพิบัติกรณีฉุกเฉิน พ.ศ. 2564”

2. หลักเกณฑ์นี้ให้ใช้บังคับวันที่เกิดภัย ตั้งแต่วันที่ 1 กันยายน 2564

3. ให้ยกเลิก หลักเกณฑ์วิธีปฏิบัติปลีกย่อยเกี่ยวกับการให้ความช่วยเหลือด้านการเกษตรผู้ประสบภัยพิบัติกรณีฉุกเฉิน พ.ศ.2556

4. ขอบเขตการจ่ายเงินทดรองราชการ จะต้องเป็นการช่วยเหลือผู้ประสบภัยพิบัติกรณีฉุกเฉิน  
ตามความหมายแห่งระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน

5. การจ่ายเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน ด้านการเกษตร  
ให้ดำเนินการช่วยเหลือแก่ผู้ประสบภัยพิบัติที่ขึ้นทะเบียนและปรับปรุงทะเบียนกับหน่วยงานที่กำกับดูแลแต่ละด้านของกระทรวงเกษตรและสหกรณ์ก่อนเกิดภัยพิบัติแล้วเท่านั้น โดยการเบิกจ่ายให้ปฏิบัติตามหลักเกณฑ์ วิธีการ เงื่อนไข และอัตรา ดังต่อไปนี้

**5.1 ด้านพืช** ให้ดำเนินการช่วยเหลือผู้ประสบภัยพิบัติ เป็นเงิน ดังนี้

5.1.1 กรณีพื้นที่ทำการเพาะปลูกมีพืชตายหรือเสียหายจนไม่สามารถฟื้นฟู  
หรือเยียวยาให้กลับสู่สภาพเดิมได้อีก ให้ช่วยเหลือตามจำนวนพื้นที่เพาะปลูกที่เสียหายจริง ไม่เกินครัวเรือนละ 30 ไร่ ในอัตรา ดังนี้

- ข้าว ไร่ละ 1,340 บาท

- พืชไร่และพืชผัก ไร่ละ 1,980 บาท

- ไม้ผลไม้ยืนต้น และอื่นๆ ไร่ละ 4,048 บาท

5.1.2 กรณีพื้นที่ทำการเพาะปลูกได้ถูกหิน ดิน ทราย ไม้ โคลน รวมทั้งซากวัสดุ  
ทุกชนิดทับถม จนไม่สามารถใช้เพาะปลูกได้และหน่วยงานของรัฐไม่สามารถเข้าไปให้ความช่วยเหลือ  
กรณีดังกล่าวได้ ให้ช่วยเหลือเป็นค่าใช้จ่ายในการขุดลอก ขนย้ายหิน ดิน ทราย ไม้ โคลน รวมทั้งซากวัสดุ  
ที่ทับถมพื้นที่แปลงเกษตรกรรม เพื่อให้สามารถใช้พื้นที่เพื่อการเพาะปลูกพืชได้ในขนาดพื้นที่ไม่เกิน 5 ไร่ ทั้งนี้ ราคาไม่เกินไร่ละ 7,000 บาท

**5.2 ด้านประมง** ให้ดำเนินการช่วยเหลือผู้เพาะเลี้ยงสัตว์น้ำที่ประสบภัยพิบัติที่สัตว์ตายหรือสูญหาย ให้ดำเนินการช่วยเหลือเป็นเงิน ดังนี้

5.2.1 กุ้งก้ามกราม กุ้งทะเล หรือหอยทะเล ไร่ละ 11,780 บาท ไม่เกินรายละ 5 ไร่

5.2.2 ปลาหรือสัตว์น้ำอื่นนอกจากข้อ 5.2.1 ที่เลี้ยงในบ่อดิน นาข้าวหรือร่องสวน (คิดเฉพาะพื้นที่เลี้ยง) ไร่ละ 4,682 บาท ไม่เกินรายละ 5 ไร่

5.2.3 สัตว์น้ำตามข้อ 5.2.1 และข้อ 5.2.2 ที่เลี้ยงในกระชัง บ่อซีเมนต์ หรือที่เลี้ยงในลักษณะอื่นที่คล้ายคลึงกัน ตารางเมตรละ 368 บาท ไม่เกินรายละ 80 ตารางเมตร

ทั้งนี้ หากคิดคำนวณพื้นที่เลี้ยงแล้ว ผู้เพาะเลี้ยงสัตว์น้ำที่ประสบภัยพิบัติรายใดจะได้รับการช่วยเหลือเป็นเงินต่ำกว่า 368 บาท ให้ช่วยเหลือในอัตรารายละ 368 บาท

**5.3 ด้านปศุสัตว์**

๕.๓.๑ ให้ดำเนินการช่วยเหลือผู้ประสบภัยพิบัติในกรณีที่เป็นการจัดหาอาหารสัตว์ วัคซีนและเวชภัณฑ์รักษาสัตว์ เพื่อการฟื้นฟูสุขภาพสัตว์เลี้ยง และการจัดหาอาหารสัตว์ ตามราคาท้องตลาด หรือตามความจำเป็นเหมาะสม

๕.๓.๒ การให้ความช่วยเหลือกรณีแปลงหญ้าเลี้ยงสัตว์ของเกษตรกรตายหรือเสียหาย  
จนไม่สามารถฟื้นฟูหรือเยียวยาให้กลับสู่สภาพเดิมได้ ให้ดำเนินการช่วยเหลือเป็นเงิน ในอัตราไร่ละ   
1,980 บาท แต่ไม่เกินรายละ 30 ไร่

5.3.3 การให้ความช่วยเหลือกรณีสัตว์ตายหรือสูญหาย ให้ช่วยเหลือตามจำนวน  
ที่เสียหายจริง แต่ไม่เกินเกณฑ์การช่วยเหลือที่กำหนด โดยให้ดำเนินการช่วยเหลือผู้ประสบภัยพิบัติ เป็นเงิน ดังนี้

| **ชนิดสัตว์** | **อัตราตัวละไม่เกิน (บาท)** | **เกณฑ์การช่วยเหลือต่อราย** |
| --- | --- | --- |
| 1 โค |  | ไม่เกินรายละ 5 ตัว |
| -อายุน้อยกว่า 6 เดือน | 13,000 |  |
| -อายุ 6 เดือน ถึง 1 ปี | 22,000 |  |
| -อายุมากกว่า 1 ปี ถึง 2 ปี | 29,000 |  |
| -อายุมากกว่า 2 ปีขึ้นไป | 35,000 |  |
|  |  |  |
| 2 กระบือ |  | ไม่เกินรายละ 5 ตัว |
| -อายุน้อยกว่า 6 เดือน | 15,000 |  |
| -อายุ 6 เดือน ถึง 1 ปี | 24,000 |  |
| -อายุมากกว่า 1 ปี ถึง 2 ปี | 32,000 |  |
| -อายุมากกว่า 2 ปีขึ้นไป | 39,000 |  |
|  |  |  |
| 3. สุกร |  | ไม่เกินรายละ 10 ตัว |
| - อายุ 1 – 30 วัน | 1,500 |  |
| - อายุมากกว่า 30 วันขึ้นไป | 3,000 |  |
|  |  |  |
| 4. แพะ/แกะ |  | ไม่เกินรายละ 10 ตัว |
| -อายุ 1 – 30 วัน | 1,500 |  |
| -อายุมากกว่า 30 วัน | 3,000 |  |
| 5. ไก่พื้นเมือง/ไก่งวง |  | ไม่เกินรายละ 300 ตัว |
| -อายุ 1 – 21 วัน | 30 |  |
| -อายุมากกว่า 21 วัน ขึ้นไป | 80 |  |
| 6. ไก่ไข่ |  | ไม่เกินรายละ 1,000 ตัว |
| -อายุ 1 – 21 วัน | 30 |  |
| -อายุมากกว่า 21 วัน ขึ้นไป | 100 |  |
| 7. ไก่เนื้อ |  | ไม่เกินรายละ 1,000 ตัว |
| -อายุ 1 – 21 วัน | 20 |  |
| -อายุมากกว่า 21 วัน ขึ้นไป | 50 |  |
| 8. เป็ดไข่ |  | ไม่เกินรายละ 1,000 ตัว |
| -อายุ 1 – 21 วัน | 30 |  |
| -อายุมากกว่า 21 วัน ขึ้นไป | 100 |  |
|  |  |  |
| 9. เป็ดเนื้อ/เป็ดเทศ |  | ไม่เกินรายละ 1,000 ตัว |
| -อายุ 1 – 21 วัน | 30 |  |
| - อายุมากกว่า 21 วัน ขึ้นไป | 80 |  |
| 10. นกกระทา |  | ไม่เกินรายละ 1,000 ตัว |
| -อายุ 1 – 21 วัน | 10 |  |
| -อายุมากกว่า 21 วัน ขึ้นไป | 30 |  |
| 11. นกกระจอกเทศ | 2,000 | ไม่เกินรายละ 10 ตัว |
| 12. ห่าน | 100 | ไม่เกินรายละ 300 ตัว |

**5.4 ด้านการเกษตรอื่น** ให้ดำเนินการช่วยเหลือผู้ประสบภัยพิบัติ ดังนี้

5.4.1 การปรับเกลี่ยพื้นที่ด้านการเกษตรที่เป็นการบรรเทาความเดือดร้อน  
ของผู้ประสบภัยพิบัติ ค่าใช้จ่ายในการดำเนินการปรับเกลี่ยพื้นที่การไถพรวน การก่อสร้างคันดิน   
เพื่อการเพาะปลูกพืชหรือประกอบกิจกรรมด้านการเกษตรที่เป็นการบรรเทาความเดือดร้อนของผู้ประสบภัยพิบัติให้ช่วยเหลือค่าใช้จ่ายโดยเหมาจ่าย โดยช่วยเหลือพื้นที่ที่เสียหายจริง ในอัตราไร่ละ 800 บาท

5.4.2 การปรับเกลี่ยพื้นที่นาเกลือทะเลที่เป็นการบรรเทาความเดือดร้อน  
ของผู้ประสบภัยพิบัติ ค่าใช้จ่ายในการดำเนินการปรับพื้นที่ทำนาเกลือทะเล ให้ช่วยเหลือตามจำนวนพื้นที่  
ที่เสียหายจริง ในอัตราไร่ละ 1,220 บาท ไม่เกินครัวเรือนละ 30 ไร่

5.4.3 ค่าซ่อมแซมอาคารชลประทานและระบบชลประทานให้สามารถใช้งานได้  
ในช่วงฉุกเฉิน โดยให้ดำเนินการได้เฉพาะในส่วนที่เกี่ยวกับการระบายน้ำ

ในกรณีใช้เครื่องจักรกลของส่วนราชการในสังกัดกระทรวงเกษตรและสหกรณ์  
เพื่อดำเนินการขุดลอกเปิดทางน้ำ งานกำจัดวัชพืชที่กีดขวางการระบายน้ำ งานขุดลอกดิน ทราย วัสดุที่ทับถม  
ทางระบายน้ำ ให้นำอัตราราคางานตามราคากลางที่ได้รับอนุมัติจากสำนักงบประมาณหรือกระทรวงการคลัง  
มาใช้โดยอนุโลม

5.4.4 ค่าจ้างเหมารถยนต์ ค่าระวางบรรทุกรถไฟและเรือบรรทุกของเอกชน   
เพื่อใช้ในการขนย้ายสัตว์เลี้ยงที่ประสบภัย และที่นำไปสนับสนุนหรือขนส่งพืชหญ้าอาหารสัตว์ หรืออาหารสัตว์ ให้เบิกจ่ายดังนี้

5.4.4.1 ค่าจ้างเหมารถยนต์และเรือบรรทุกของเอกชน ให้จ่ายเป็นรายวัน  
ตามราคาท้องถิ่น

5.4.4.2 ค่าระวางบรรทุกทางรถไฟ ให้เบิกจ่ายได้เท่าที่จ่ายจริงตามความจำเป็น

6. กรณีมีความจำเป็น หากรายการใดมิได้กำหนดให้จ่ายเป็นเงินให้อยู่ในดุลยพินิจของผู้มีอำนาจอนุมัติให้การช่วยเหลือพิจารณาให้จ่ายเป็นเงินก็ได้ โดยคำนึงถึงสภาพและเหตุการณ์ตามความเหมาะสม

ประกาศ ณ วันที่ 27 สิงหาคม 2564

(นายทองเปลว กองจันทร์)

ปลัดกระทรวงเกษตรและสหกรณ์